LT Europos Sąjungos oficialusis leidinys C 89/7

Pranešimas apie dalinės tarpinės antidempingo priemonių, taikomų Baltarusijos kilmės kalio chlorido importui, peržiūros inicijavimą

(2005/C 89/04)

Pagal Tarybos reglamentą (EB) Nr. 384/96 (1) (toliau – pagrindinis reglamentas) Komisija gavo prašymą pradėti dalinę tarpinę peržiūrą.

1. Prašymas pradėti peržiūrą

Prašymą pateikė Republican Unitary Enterprise „PA Belaruskali“ (toliau – pareiškėjas), vienintelis Baltarusijos eksportuojantis gamintojas.

Prašymas apsiriboja dempingo tyrimu, kiek jis susijęs su pareiškėju.

2. Produktas

Nagrinėjamas produktas yra Baltarusijos kilmės kalio chloridas (toliau – aptariamas produktas), šiuo metu klasifikuojamas KN kodais 3104 20 10, 3104 20 50, 3104 20 90, ir specialūs mišiniai, šiuo metu klasifikuojami KN kodais ex 3105 20 10, ex 3105 20 90, ex 3105 60 90, ex 3105 90 91 ir ex 3105 90 99. Šie KN kodai pateikiami tik informacijos tikslais.

3. Galiojančios priemonės

Galiojančios priemonės yra galutinis antidempingo muitas, nustatytas Tarybos reglamentu (EB) Nr. 3068/92 (2).

4. Peržiūros pagrindas

Prašymas pagal 11 straipsnio 3 dalį yra pagrįstas pareiškėjo pateiktais prima facie įrodymais, kad pareiškėjo atveju pasikeitė aplinkybės, kurių pagrindu buvo nustatytos priemonės, ir kad šie pokyčiai yra ilgalaikio pobūdžio.

Pareiškėjas tvirtina ir pateikia įrodymus, kad, palyginus normaliąją vertę atitinkamoje rinkos ekonomikos trečiojoje šalyje ir jo eksporto į ES kainas per ilgesnį laikotarpį, dempingas taptų žymiai mažesnis už galiojančias priemones. Todėl toliau taikyti galiojančias priemones, kurios buvo pagrįstos anksčiau nustatyto dempingo dydžiu, ir taip kompensuoti dempingo daromą žalą jau nėra būtina.

5. Dempingo nustatymo procedūra

Pasikonsultavusi su Patariamuoju komitetu ir nutarusi, kad yra pakankamai įrodymų, pateisinančių dalinės tarpinės peržiūros iniciavimą, Komisija, remdamasi pagrindinio reglamento 11 straipsnio 3 dalimi, inicijuoja peržiūrą, kurios tikslas yra nustatyti pareiškėjo dempingo skirtumą ir muito mokesčio, kuriuo turėtų būti apmokestinamas aptariamo produkto importas į Bendriją, dydį.

Tyrimu bus įvertintas poreikis pratęsti, nutraukti arba pakeisti galiojančias pareiškėjui taikomas priemones, nurodytas 1 dalyje.

a) Klausimynai

Siekdama gauti informacijos, kuri, jos nuomone, yra reikalinga tyrimui, Komisija išsiųs klausimynus pareiškėjui ir aptariamos eksportuojančios šalies valdžios institucijoms. Ši informacija ir patvirtinamieji dokumentai privalo pasiekti Komisiją per šio pranešimo 6 dalies a punkto i papunktyje nustatytą laiką.

b) Informacijos rinkimas ir klausymai

Visos suinteresuotos šalys yra raginamos pareikšti savo nuomonę, pateikti atsakymus į klausimyną papildančią informaciją ir pateikti patvirtinamuosius dokumentus. Ši informacija ir patvirtinamieji dokumentai privalo pasiekti Komisiją per šio pranešimo 6 dalies a punkto i papunktyje nustatytą laiką.

Be to, Komisija gali išklausyti suinteresuotąsias šalis, jei jos pateikia prašymą, nurodantį, kad yra konkrečių priežasčių, dėl kurių jas reikia išklausyti. Šis prašymas privalo būti pateiktas per šio pranešimo 6 dalies a punkto ii papunktyje nustatytą laiką.

c) Rinkos ekonomikos šalies parinkimas

Pirmesnio tyrimo, po kurio buvo įvestos galiojančios priemonės, metu Kanada buvo pasirinkta kaip tinkama rinkos ekonomikos šalis, nustatant normaliąją vertę Baltarusijoje. Komisija ketina šiuo tikslu vėl pasinaudoti Kanados pavyzdžiu remdamasi pagrindinio reglamento 2 straipsnio 7 dalimi. Suinteresuotosios šalys kviečiamos šio pranešimo 6 dalies b punkte nustatytu laiku pateikti savo pastabas, ar pirmiau minėta šalis yra tam tinkama.

6. Terminai

a) Bendri terminai

i) Šalims apie save pranešti, pateikti atsakymus į klausimyno klausimus ir kitą informaciją.

Visos suinteresuotosios šalys, norinčios, kad tyrimo metu būtų atsižvelgta į jų pastabas, privalo apie save pranešti Komisijai, pareikšti savo nuomonę ir pateikti atsakymus į klausimyną arba bet kokią kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje dienos, nebent būtų nurodyta kitaip. Atkreiptinas dėmesys į tai, kad daugumos pagrindiniame reglamente nustatytų procedūrinių teisių įgyvendinimas priklauso nuo to, ar šalis apie save pranešė per minėtą laikotarpį. Be to, pareiškėjas turi pateikti savo atsakymus į klausimyną per pirmiau paminėtą 40 dienų terminą.

ii) Klausymai

Visos suinteresuotosios šalys gali būti Komisijos išklausytos per tą patį 40 dienų terminą.

b) Specialūs terminai rinkos ekonomikos šaliai atrinkti

Tyrimo šalys galbūt norėtų pateikti savo pastabas apie Kanados, minimos šio pranešimo 5 dalies c punkte ir numatytos rinkos ekonomikos šalimi nustatant normaliąją vertę Baltarusijoje, tinkamumą. Šie komentarai turi pasiekti Komisiją per 10 dienų nuo šio pranešimo paskelbimo Europos Sąjungos oficialiajame leidinyje.

7. Rašytiniai komentarai, atsakymai į klausimyną ir susirašinėjimas

Visa suinteresuotųjų šalių medžiaga ir prašymai turi būti pateikiami raštu (ne elektronine forma, nebent prašoma kitaip) nurodant suinteresuotosios šalies pavadinimą, adresą, el. pašto adresą, telefoną, faksą ir (arba) telekso numerį. Visi konfidencialūs rašytiniai komentarai, įskaitant šiame pranešime prašomą informaciją, atsakymai į klausimyną ir suinteresuotųjų šalių atsiųsta korespondencija ženklinami užrašu „Ribotam naudojimui“ (3), ir pagal pagrindinio reglamento 19 straipsnio 2 dalį prie pirmiau minėtų dokumentų pateikiama ne konfidencialiam naudojimui skirta versija, kuri ženklinama užrašu „SUINTERESUOTOMS ŠALIMS SUSIPAŽINTI“.

Komisijos adresas susirašinėjimui:

Commission européenne Direction Générale du Commerce Direction B Bureau J-79 5/16 B-1049 Brussels Faksas (32 2) 295 65 05 Teleksas COMEU B 21877

8. Nebendradarbiavimas

Tais atvejais, kai suinteresuotoji šalis atsisako leisti naudotis reikalinga informacija arba jos nepateikia per nustatytą laiką, arba akivaizdžiai trukdo tyrimui, laikinos ar galutinės, teigiamos ar neigiamos išvados pagal pagrindinio reglamento 18 straipsnį gali būti daromos remiantis turimais faktais.

Išsiaiškinus, kad kuri nors suinteresuotoji šalis pateikė melagingą ar klaidingą informaciją, į tokią informaciją neatsižvelgiama, o remiamasi turimais faktais. Jei suinteresuotoji šalis nebendradarbiauja arba bendradarbiauja tik iš dalies, pagal pagrindinio reglamento 18 straipsnį išvados grindžiamos turimais faktais, o rezultatas gali būti mažiau palankus suinteresuotajai šaliai nei tuo atveju, jei ji būtų bendradarbiavusi.

(1) OL L 56, 1996 3 6, p. 1. Reglamentas su paskutiniais pakeitimais, padarytais Tarybos reglamentu (EB) Nr. 461/2004 (OL L 77, 2004 3 13, p. 12).

(2) OL L 308, 1992 10 24, p. 41. Reglamentas su paskutiniais pakeitimais, padarytais Tarybos reglamentu (EB) Nr. 992/2004 (OL L 182, 2004 5 19, p. 23).

(3) Tai reiškia, kad dokumentas yra skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį. Tai slaptas dokumentas pagal Tarybos reglamento (EB) Nr. 384/96 19 straipsnį (OL L 56, 1996 3 6, p. 1) ir PPO susitarimo dėl 1994 m. GATT (antidempingo susitarimo) VI straipsnio įgyvendinimo 6 straipsnį.